ՄՌՏ-ն հանդիսանում է դիագնոստիկայի ամենաժամանակակից և բարդ մեթոդներից մեկը, որն օրեցօր զարգանում և կատարելագործվում է: Գլխուղեղի և ողնուղեղի, հոդերի, փափուկ հյուսվածքների հետազոտման համար այն իսկապես անփոխարինելի մեթոդ է և իր ինֆորմատիվությամբ զգալիորեն գերազանցում է գործիքային հետազոտության մյուս մեթոդներին: ՄՌՏ-ի նորագույն տեխնոլոգիաների շնորհիվ հնարավոր է հետազոտել որոշ օրգանների նյութափոխանակության առանձնահատկությունները: Ֆունկցիոնալ ՄՌՏ-ի միջոցով յուրաքանչյուր անհատի մոտ կարող ենք պարզել, թե գլխուղեղի որ հատվածն է պատասխանատու վերջույթների շարժումների և զգացողության համար, որոշել խոսքի, լսողական և տեսողական կենտրոնների տեղադրությունը: